b'\n_START_ARTICLE_\nVinarija Tonkovi\xc4\x87\n_START_PARAGRAPH_\nVinariju Tonkovi\xc4\x87 je heritage vinarija iz Vojvodine. Proizvodi ros\xc3\xa9, desertno vino i tri linije kadarke._NEWLINE_Projekt Vina Tonkovi\xc4\x87 pokrenuli su hrvatski lije\xc4\x8dnik Miro Reljanovi\xc4\x87, njegova supruga neurologinja Gordana Tonkovi\xc4\x87 te biv\xc5\xa1i diplomat Ignacije Tonkovi\xc4\x87, dugogodi\xc5\xa1nji upravitelj Zoolo\xc5\xa1kog vrta na Pali\xc4\x87u i legenda vojvo\xc4\x91anske javne scene._NEWLINE_Vojvo\xc4\x91anska hrvatska obitelj Tonkovi\xc4\x87  po\xc4\x8detkom 2000-tih kupila je desetak hektara zemlje u Ba\xc4\x8dkim Vinogradima na Suboti\xc4\x8dko-horgo\xc5\xa1koj pje\xc5\xa1\xc4\x8dari. Vinarija je osnovana 2006. radi o\xc5\xbeivljenja kadarke, povijesne vojvo\xc4\x91anske i slavonske sorte gro\xc5\xbe\xc4\x91a. Kadarku je Vinarija Tonkovi\xc4\x87 izabrala kao heritage vinarija i jer je dio kulture njihova kraja i njegova terroira, Suboti\xc4\x8dko-horgo\xc5\xa1ke pje\xc5\xa1\xc4\x8dare. U Vojvodini i Slavoniji je gotovo potpuno izumrla, ali u Ma\xc4\x91arskoj daje neka od najboljih ma\xc4\x91arskih crnih vina,  a do 1960-ih dominirala je i u Vojvodini i u Slavoniji, gdje ju je zbog manje osjetljivosti istisnuo crni pinot. Kadarku je zasadila na oko 7,5 ha i to je jedina zasa\xc4\x91ena sorta. Na preostalih hektar i pol vinograda obitelj planira saditi neke od autenti\xc4\x8dnih starih bijelih sorti poput kevedinke. Prve loze kadarke zasadili su na pje\xc5\xa1\xc4\x8danom tlu, jer \xc5\xbeele proizvoditi druga\xc4\x8diju kadarku. Radi o\xc5\xbeivljenja kadarke i unaprije\xc4\x91enja proizvodnje ostvarili su stru\xc4\x8dnju suradnju s enolozima iz Ma\xc4\x91arske (Sveu\xc4\x8dili\xc5\xa1te u Segedinu), i iz \xc5\xa0panjolske, iz vinske regije Rioje, Sveu\xc4\x8dili\xc5\xa1ta u Novom Sadu, radi pravljenja suvremena i elegantna vina od ove stare autohtone sorte Panonske ravnice, korijena sa Skadarskog jezera, iz 17. stolje\xc4\x87a._NEWLINE_U pje\xc5\xa1\xc4\x8danoj dini ukopali su i izgradili podrum, stalne temperature od 14 stupnjeva Celzijevih, uredili sala\xc5\xa1 i proizvodnja je krenula. Kadarku su Tonkovi\xc4\x87i uspjeli afirmirati kao jedno od najva\xc5\xbenijih ba\xc4\x8dkih vina koje je konkurentno i u me\xc4\x91unarodnim okvirima zahvaljuju\xc4\x87i viziji biv\xc5\xa1eg diplomata i legende vojvo\xc4\x91anske javne scene Ignacija Tonkovi\xc4\x87a. Postignut je uspjeh i o tome svjedo\xc4\x8de Decanterove nagrade:  od kadarke Tonkovi\xc4\x87 Fantazija 2011 i Rapsodija 2012 dobile su Decanterove bron\xc4\x8dane medalje, Ros\xc3\xa9 2014 dobio je preporuku za lokalnu sortu,  a Tonkovi\xc4\x87eve kadarke u\xc5\xa1le su u Muzej vina u Bordeauxu.'